medieval-data/medieval-letters huggingface dataset:
EPISTOLA XL. BONIFACIUS NOTHELMO. [A. D. 736.]
Author: Bonifacius Moguntinus
Date:  [ W. in marg., 
simul] [ W. in marg., 
eloquio]

Nobis dilectissimo summi pontificatus infula praedito Nothelmo archiepiscopo Bonifacius exiguus servus servorum Dei optabilem in Christo aeternae charitatis salutem

Almitatis vestrae clementiam intimis obsecro precibus ut mei in vestris sacrosanctis orationibus memores esse dignemini, et navem mentis meae variis Germanicarum gentium tempestatum fluctibus quassatam precibus vestris in portu firmae petrae stabilire studeatis, et ut communione fraterna, non aliter quam ut mihi venerandae memoriae antecessor vester Berthwaldus archiepiscopus exeunti a patria concessit, vobis cum adunatus sim nexu spirituali et glutine charitatis conjunctus, similiter cum fraternis comitibus peregrinationis meae, catholicae fidei unitate, et spiritualis amoris dulcedine, semper sociatus esse vobis merear. Similiter et diligenter obsecro ut illius epistolae qua continentur, ut dicunt, interrogationes Augustini pontificis ac praedicatoris primi Anglorum, et responsiones sancti Gregorii papae, exemplar mihi dirigere curetis, in qua inter caetera capitula continetur quod in tertia generatione propinquitatis fidelibus liceat matrimonia copulare, et ut scrupulosa cautela diligenter investigare studeatis si illa conscriptio supra dicta Patris nostri sancti Gregorii esse comprobetur, an non. Quia in scrinio Romanae Ecclesiae, ut affirmant scriniarii, cum caeteris exemplaribus supra dicti pontificis quaesita non inveniebatur. Praeterea de uno peccato commisso vestrum consilium audire desidero, quod cuidam homini in matrimonio concedendo nesciens commisi, quod hoc modo contigit. Homo quidam, sicut multi solent, alterius filium de sacri baptismatis fonte elevans adoptavit sibi in filium, cujus matrem postea viduatam duxit uxorem, quod Romani peccatum esse asserunt, et capitale peccatum, ita ut in talibus divortia facere praecipiant, et affirmant, regnantibus Christianis imperatoribus, illius matrimonii scelus capitali sententia multandum, vel peregrinatione perpetua delendum, ut si hoc in catholicorum Patrum decretis, vel canonibus, vel etiam in sacro elogio pro tam magno peccato computatum esse inveneritis, indicare mihi curetis, ut et ego inteligendo cognoscam, cujus auctoritatis sit in illo judicio. Quia nullatenus intelligere possum quare in uno loco spiritualis propinquitas in conjunctione carnalis copulae tam grande peccatum sit, quando omnes in sacro baptismate Christi et Ecclesiae filii et filiae, fratres et sorores, esse comprobemur. Similiter rogo, ut mihi studeatis indicare, in quoto anno ab Incarnatione Christi praedicatores primi missi a sancto Gregorio ad gentem Anglorum venissent. Vale.
EPISTOLA XLI. BONIFACIUS DUDDO. [A. D. 736.]
Author: Bonifacius Moguntinus

Dilecto filio Duddo abbati Bonifacius, qui et Winfridus, servorum Dei servus, optabilem in Christo charitatis salutem.

Memorem te esse, fili charissime, desidero sapientis cujusdam sententiae, qui dixit: Serva antiquum amicum, ut antiquae amicitiae quam in pueritia jam olim coepimus et servavimus, in senectute non obliviscaris, sed recorderis patris tui jam nunc decrepiti et membris omnibus ad viam universae terrae vergentis. Et licet parum doctus praeceptor fuissem, tamen tibi omnium devotissimus, ut ipse testis es, esse studui. Illius devotionis memor, jam senis Germanici tempestatibus maris undique quassantibus fatigati miserere, hoc est, ut orationibus ad Deum fusis, me sublevare studeas et in sanctis Scripturis adjuvare, maxime in sanctorum Patrum spiritualibus tractatibus, quia spiritualis tractatus magister legentium sacrum eloquium esse dignoscitur. Rogo ut mihi, in adjutorium divinae scientiae, partem tractatus super apostolum Paulum, qui mihi deest, mittere digneris. Habeo enim super duas Epistolas tractatus, id est, ad Romanos et ad Corinthios primam. Similiter quidquid in sacro scrutinio inveneris, et mihi utile esse arbitreris, et me latere vel scriptum non habere aestimes, insinuare, sicut fidelis filius, licet rustico patri, et rescripta beatitudinis tuae dirigere dignare; et, si tibi placuerit, ut semper ambo inter nos ita faciamus; et quidquid tibi filius meus Eoba presbyter gerulus litterarum mearum verbo indicaverit de matrimonio commatrum, quarum in baptismo filios suscepimus, in Scripturis quaere, unde judicetur capitale peccatum esse apud Romanos. Et si alicubi in Scripturis ecclesiasticis de hoc peccato disputatum aliquid repereris, mihi manifestare non dubites. Valere dilectionem beatitudinis tuae, et prosperis successibus proficere in Christo optamus.
EPISTOLA XLII. BONIFACIUS, GEPPAN, ET ALIIS. [A. D. 738.]
Author: Bonifacius Moguntinus

Dilectissimis filiis Geppan, et Eoban, Tatwino, et Wigberto, et omnibus fratribus ac sororibus nostris, Bonifacius servus servorum Dei, in Christo purae charitatis salutem.

Notum sit charitati vestrae, et gratias agite Deo, quia cum prosperitate venientes ad limina beati Petri principis apostolorum gratanter nos cum gaudio apostolicus pontifex suscepit, et de legatione nostra laeta responsa reddidit, et consilium et praeceptum dedit ut iterum ad vos revertamur, et in coepto labore persistamus. Nunc autem hic exspectantes sacerdotum consilium, vel synodi consultum, adhuc ignoramus quando hoc fieri faciat apostolicus pontifex; sed eo finito, Deo volente, et vita comite, ad vestram praesentiam festinabimus. Hoc autem scientes, nos cum fraterna charitate et fidei unitate exspectate, alter alterius onera portantes, et sic adimplebitis legem Christi et gaudium nostrum renovabitis. Valete in Christo, et orate pro nobis.
EPISTOLA XLIII. GREGORIUS UNIVERSIS EPISCOPIS. [A. D. 739.)
Author: Bonifacius Moguntinus

Gregorius episcopus servus servorum Dei dilectissimis nobis omnibus episcopis, venerabilibus presbyteris, religiosis abbatibus omnium provinciarum.

Domino cooperante et sermonem confirmante . . . . . sanctissimus vir, etc.

Notes: (Vide supra, ep. 2 Gregorii
papae III.)
EPISTOLA XLIV. GREGORIUS UNIVERSIS OPTIMATIBUS GERMANIAE. [A. D. 739.]
Author: Bonifacius Moguntinus

Gregorius papa universis optimatibus et populo provinciarum Germaniae Thuringis et Hessis, Bortharis, Nistresis, Wedrevis et Lognais, Suduosis et Grabfeldis, vel omnibus in orientali plaga constitutis.

Quoniam decessor noster sanctae recordationis Gregorius praesul, etc.

Notes: (Vide sup. ep. 3 Gregorii
papae III.)
EPISTOLA XLV. GREGORIUS EPISCOPIS BAGOARIAE ET ALEMANNIAE. [A. D. 739.]
Author: Bonifacius Moguntinus

Dilectissimis nobis episcopis in provincia Bagoariae et Alemanniae constitutis Wigoni, Luidoni, Rudolto et Vivilo.

Catholica et sanctorum patrum auctoritas jubet, etc.

Notes: (Vide sup. ep. 4 Gregorii papae III.)
EPISTOLA XLVI. GREGORIUS BONIFACIO. [A. D. 739.]
Author: Bonifacius Moguntinus

Reverendissimo et sanctissimo fratri Bonifacio coepiscopo, Gregorius servus servorum Dei.

Doctoris gentium egregii et beati Pauli apostoli vox est, etc.

Notes: (Vide sup. ep. 7 Gregorii papae III.)
EPISTOLA XLVII. BONIFACIUS REGENBERTHO. [A. D. 742.]
Author: Bonifacius Moguntinus

Clarissimo filio Regenbertho praefecto, Bonifacius servus servorum Dei, in Domino aeternam salutem.

Dignitatis tuae clementiam obsecramus precibus, ut hunc missum litterarum mearum Romam pergentem propter responsa ecclesiastica, et orationum causa, per vestros fines conservatum transire permittatis, et eum adjuvare in propriis necessitatibus dignemini, sicut prioribus missis nostris fecistis, ut mihi revertentes referebant. Agite ergo de hac petitione, ut merces vestra coram Deo crescat et multiplicetur. Valete in Christo.
EPISTOLA XLVIII. ZACHARIAS EPISCOPIS ET ALIIS PER GALLIAS. [A. D. 742.]
Author: Bonifacius Moguntinus

Zacharias papa universis episcopis, presbyteris, diaconibus, abbatibus, cunctis etiam ducibus, comitibus, omnibusque Deum timentibus per Gallias et Francorum provincias constitutis.

Referente nobis reverendissimo atque sanctissimo fratre nostro, etc.

Notes: (Vide inf. ep. 4 Zachariae papae.)
EPISTOLA L. ZACHARIAS BONIFACIO. [A. D. 742.]
Author: Bonifacius Moguntinus

Reverendissimo et sanctissimo fratri, Bonifacio episcopo, Zacharias servus servorum Dei.

Susceptis sanctissimae fraternitatis tuae litteris per Denehardum religiosum presbyterum tuum, etc.,

Notes: (Vide inf. ep. 1 Zachariae papae:)
EPISTOLA LI. ZACHARIAS WITTAE. [A. D. 742.]
Author: Bonifacius Moguntinus

Dilectissimo nobis Wittae sanctae ecclesiae Barbaranae Zacharias papa.

Domino cooperante et sermonem confirmante, ad dilatandam Christianitatis legem, etc. .

Notes: (Vide inf. ep.
3 Zachariae papae)
EPISTOLA LIII BONIFACIUS ETHELBALDO. [A. D. 742.]
Author: Bonifacius Moguntinus
Date:  [P. pro Deo]

Domino reverendissimo et dilectissimo Ethelbaldo regi Mercionum Bonifacius servus servorum Dei intimae charitatis salutem.

Obsecramus celsitudinis tuae clementiam ut istum missum meum, nomine Ceolam, praesentatorem harum litterarum, in necessitate nostra, et itineris sui, et in quocunque illi necessitas contigerit, solatium praebere, et adjuvare dignemini, et mercedem pro eo et a Deo habeas de missis nostris, qui praeterito anno ad vos venerunt, quia eis in omnibus adjutorium, ut referebant, praestitistis. Interea, pro signo veri amoris et devotae amicitiae, direximus tibi accipitrem unum, et duos falcones, duo scuta, et duas lanceas. Quae, rogamus, licet digna non sint munuscula, tamen pro charitate benedictionis suscipere digneris. Finem loquendi omnes pariter audiamus: Deum time, et mandata ejus observa. Petimus quoque ut si per alterum nuntium verba nostra ad praesentiam tuam scripta pervenerint, auditum tuum accommodare digneris, et sollicite audire cures. Vale in Christo.
EPISTOLA LVI. ZACHARIAS BONIFACIO. [A. D. 744]
Author: Bonifacius Moguntinus

Reverendissimo et sanctissimo fratri, Bonifacio coepiscopo, Zacharias servus servorum Dei.

Virgilius et Sedonius, religiosi viri, etc.

Notes: (Vide
inf. ep. 7 Zachariae papae.)
EPISTOLA LVIII. GEMMULUS BONIFACIO. [A. D. 744.]
Author: Bonifacius Moguntinus

Domino sanctissimo, apostolorumque meritis decorato Bonifacio archiepiscopo, Gemmulus indignus diaconus sanctae sedis apostolicae.

Summis et Deo amabilibus apicibus acceptis, cum magno et omni quo condecet honore et veneratione relegi. Et quia post tot tempora merui ex vestris syllabis visitari, omnipotenti Deo nostro gratias egi, qui me indignum famulum suum etiam vestra laetificavit incolumitate. Igitur omnia quae nobis per nunc directas litteras praecepistis, ut Dominus vires donare dignatus est, sed et ea quae domino apostolico suggessistis, per nos sunt suscepta et annuntiata, atque relecta; et vos ea pertractantes omnia scripta quae vobis ab eo directa sunt, a nobis esse dictata juxta vestram voluntatem cognoscite. Sed et quod vos non sperabitis fieri suggesimus, et facta est synodus sacerdotum, praesidente domino apostolico, et relecta est sacrilega illius Aldeberti nefandissimi vita, et omnia opuscula illius coram synodo, pariter et epistola sanctissimae paternitatis vestrae, ubi de illo et de Clementis dementia suggessistis; et sic gestis peractis, sententia anathematis in eos promulgata est, vel in omnes qui eorum nefandam secuti sunt sectam, cujus instar vobis a domino apostolico directum est. Et haec coram praesentia praesentis Patris nostri, Deneardi, venerabilis presbyteri, acta sunt, et ipse vobis ore proprio poterit enarrare quod omnia ista per nos acta sunt. Nam pro certo cognoscite, sanctissime Pater, quia in omnibus paratum me offero, vestris obtemperaturum praeceptis. Scio enim quia, vestris orationibus adjutus, erutus sum a tentationibus inimici, et misertus Dominus suo famulo medelam tribuit, et diversis infirmitatibus circumdatus, quanquam indignus, illud apostoli sequor consolationis donum, quo ait: Dum infirmor, tunc potens sum. Et libenter gloriabor in infirmitatibus meis, ut inhabitet in me per vestras sanctas preces virtus Christi; venerandas namque sorores nostras, et Dei ancillas, quae apud limina sanctorum principum apostolorum properaverunt, quas etiam nobis vestra sancta paternitas commendare jussit, in quantum Dominus vires donare dignatus fuerit, curam earum habemus propter vestram sanctam praeceptionem. Benedictionem etenim quam nobis direxistis, suscepimus; id est, poculum argenteum, et sindonem unam, quam in duplici suscepimus benedictione, eo quod a tanto Patre meruimus visitari. Et licet retribuere non valeamus, tamen ad vicem charitatis, cum magna reverentia, direximus cinnamomum uncias quatuor, piper libras II, cozumbrem libram unam. Quae peto ut absque injuria suscipere jubeatis, et ut pro nobis orare dignemini, omnino deposco. Incolumen sanctissimam paternitatem vestram divina conservet Majestas orantem pro nobis, domine et meritis apostolorum decorate Pater.
EPISTOLA LIX. GEMMULUS BONIFACIO. [A. D. 744.]
Author: Bonifacius Moguntinus

Domino sanctissimo, et nimium desiderantissimo, atque cum omni affectu charitatis recolendo Patri, Bonifacio archiepiscopo provinciae Germaniae, Gemmulus indignus diaconus sanctae sedis apostolicae.

Venerabilibus sanctissimae paternitatis vestrae syllabis susceptis, per praesentem gerulum Deneardum venerabilem virum missis, cum omni, ut decuit, veneratione atque charitatis affectu suscepisse insinuo; simul et benedictionem quam mihi misistis, quae apud parvitatem meam super aurum et argentum accepta est, eo quod mei memorem esse in sanctis suis orationibus almitatis vestrae coronam cognovi, quem concedere mihi divina patiatur Majestas incolumem, quandiu me superna voluerit clementia superesse, ut, vestris sacris interventionibus juvatus, exercitior inveniar, Deo propitio, adversus antiqui hostis insidias repugnare. Interea, insinuastis mihi quod vobis de illis epistolis sancti Gregorii mitteremus. Sed nunc minime potuimus sanctis paternitatis vestrae praeceptis parere, eo quod nimis attritum atque in podagrico humore et dolore fatigatum memoratus vester presbyter per tempus cognovit, ita ut in eo me dolore afflictum relinqueret, quod et ore proprio vobis intimabit. Sed si vita comes fuerit, et vestra mihi oratio non defuerit, quae jussistis dum saluti fuero plenius restitutus, sanctissimae paternitatis vestrae obtemperabo jussionibus, ut dum alia vice huc vestrum missum direxeritis, quae praecepistis impleta esse reperiantur, ut absque tarditate quae desideratis expleantur. Transmisimus enim per praedictum vestrum presbyterum aliquantum cozumbri, quod incensum Domino offeratis, temporibus matutinis et vespertinis, sive dum missarum celebratis solemnia, miri odoris atque fragrantiae; sed peto ut absque injuria suscipiatis, quod pura charitate dirigitur, salutans vestram sanctissimam paternitatem in Domino, et ut pro nobis orare jubeatis deposco. Sed et omnem Ecclesiam, quae vobiscum est, per vos saluto, et ut ipsi pro me exorent. Multum enim valet deprecatio justi assidua. Nam et ego, licet peccator existam, tamen vestri memoriam ante sacras confessiones apostolorum faciens, orationi incumbo. His praemissis, optamus sanctitatem paternitatis vestrae in Domino bene valere, atque in opere quo assumptus es multo amplius fructum boni operis pullulare concedat, et ad incrementum perducere patiatur divina Majestas, Trinitas indivisa sanctitatem vestram conservet orantem pro nobis.
EPISTOLA LX. ZACHARIAS BONIFACIO. [A. D. 745.]
Author: Bonifacius Moguntinus

Reverendissimo et sanctissimo fratri Bonifacio coepiscopo, Zacharias servus servorum Dei.

Cum nobis sanctissimae fraternitatis tuae syllabae delatae fuissent, etc.

Notes: (Vide, inf., ep. 10 Zachariae
papae.)
EPISTOLA LXI. BONIFACIUS HEREFRIDO. [A. D. 745.]
Author: Bonifacius Moguntinus

Dilectissimo ac reverendissimo fratri Herefrido presbytero Bonifacius servus servorum Dei aeternam in Christo charitatis salutem.

Almitatis tuae clementiam intimis obsecro precibus, ut in tuis sacrosanctis orationibus mei memor esse digneris, et jam sic narrantibus et a te venientibus jam fecisse fraternitatem tuam et facturam esse non dubito, ut sancti Jacobi apostoli sententia in nobis impleatur, qua dixit: Orate pro invicem, ut salvemini. Multum enim valet deprecatio justi assidua. Praeterea nos octo episcopi, qui ad unam synodum convenimus, quorum nomina subter annotavimus, in commune te, frater charissime, deprecamur, ut verba admonitionis nostrae Ethelbaldo regi Mercionum interpretando et recitando annunties, et eo modo et ordine quo ad te scripta transmittimus sollicite enumerando et praedicando illi indicaveris. Audivimus enim quia pro timore Dei personam hominis non timeas, et quod supra dictus rex aliquantulum quibusdam temporibus audire dignetur tua monita. Et notum sit charitati tuae quia haec verba admonitionis nostrae ad illum regem propter nihil aliud direximus, nisi propter puram charitatis amicitiam, et quod de eadem gente Anglorum nati et nutriti hic per praeceptum apostolicae sedis peregrinamur, bonis et laudibus gentis nostrae laetamur et gaudemus, peccatis autem ejus et vituperationibus ejus tribulamur et contristamur. Opprobrium namque generis nostri patimur sive a Christianis, sive paganis dicentibus quod gens Anglorum, spreto more caeterarum gentium, et despecto praecepto apostolico, imo Dei constitutione, legitimas uxores dedignetur habere, et hinnientium equorum consuetudine, vel rudentum asinorum more, luxuriando et adulterando, omnia turpiter foedet et confundat. Igitur si hoc scelus maximum verum sit, frater charissime, rogemus omnes communiter supra dictum regem, ut semetipsum cum populo corrigat, ne tota gens cum principe, hic et in futuro, pereat, sed ut, vitam propriam emendando et corrigendo, exemplis suis universam gentem propriam ad viam salutis dirigat, et unde peccatum antea contraxit, inde mercedem mereatur aeternam. Praeterea partem thymiamatis, et sabanum pro benedictione et signo purae charitatis tibi direximus. Sanctis operibus florentem et probatis moribus proficientem fraternam dilectionem tuam atque bene valentem sancta Trinitas aeternaliter custodiat.
EPISTOLA LXIV. ZACHARIAS BONIFACIO. [A. D. 747.]
Author: Bonifacius Moguntinus

Reverendissimo et sanctissimo Bonifacio coepiscopo, Zacharias servus servorum Dei.

Egregie nos admonet beatus apostolus Paulus, etc.

Notes: (Vide inf. ep. 9 Zachariae papae.)
EPISTOLA LXV. ZACHARIAS PIPPINO ET ALIIS [A. D. 747.]
Author: Bonifacius Moguntinus

Domino excellentissimo atque Christianissimo Pippino majori domus, etc., Zacharias episcopus, etc.

Gaudio magno gaudemus in Domino, etc.

Notes: (Vide
inf. ep. 8 Zachariae papae.)
EPISTOLA LXVI. BONIFACIUS VIRIS IN GALLIA RELIGIOSIS. [A. D. 747.]
Author: Bonifacius Moguntinus

Bonifacius legatus Germanicus sanctae Romanae Ecclesiae viris religiosis ac Dominum timentibus in regno Francorum constitutis.

Non incognitum esse reor pluribus qualiter Carolomannus vir illustris, qui in regno Francorum simul cum Germano suo Pippino dominatur, locum in Buchonia silva, aptum ad monasterium construendum, nobis concessit et perpetualiter servis Domini condonavit. Ideo placuit nobis ut eumdem locum qualiter certis terminis consistit adnotemus, et idoneis testibus qui in praedicti principis traditione et vestitione ipsius loci adfuerunt subterfirmemus. Est ergo, prosequitur, terminus ecclesiae et monasterii sancti Salvatoris, quod situm est in littore fluminis Fuldae, primum in orientali plaga fons rivi, qui vocatur Crumbenbach, et sic vadit per illum rivum usque quo intrat in Australem Hunam, inde transit collem Leohunhuog, qui a quibusdam dicitur Kuffiso, et sic vadit usque ad introitum Uhtinabahes in alteram Hunam; inde transit in caput rivi qui vocatur Rodenbach, inde in caput Wolfesbahes, et sic in rivum ejus, usque quo intrat in Biberaha et per littus illius deorsum usque in ostia Larbrunnen; inde vadit ad locum, ubi alter Crumbenbach intrat in Treisbach, et sic sursum per rivum Crumbenbach usque ad caput ejus; inde transit in summitatem Rosberges, et sic per siccum torrentem iterum vadit in Hunam et deorsum per littus ejus usque in ostia Martbaches; inde vadit ad locum, ubi flumen Lutire intrat Fuldam, et sic sursum per littus Lutire usque in ostia Biunbaches, et per rivum ejus sursum usque in caput ejus; inde trans viam quae dicitur Antsanvia, usque in viam quae vocatur Ortheswehe; inde vadit in volutabrum, quod est in monte qui dicitur Himelesberg; inde transit in caput rivi qui vocatur Scalkesbach, et sic per littus ejus usque quo intrat in Fliedena; inde deorsum usque ad ostia Scammunfuldae, et ab ostio ejus sursum usque quo ipsum flumen dividitur in freta; inde transit inter media freta, quae nascuntur de flumine Fulda et sic vadit in caput rivi qui dicitur Sudromilbach, et inde pergit ad caput supradicti fontis Crumbenbach. Sic enim locus traditus est a Pippino cum his terminis circumscriptis, Domino et Salvatori nostro et a praedicto principe Carolomanno, ut sit commendatus idem locus et utilis Deo et Salvatori nostro usque in finem saeculi, ad congregandos et nutriendos servos ejus absque ulla impeditione vel usurpatione aliorum. Supponuntur deinde signa sive cruces Bonifacii archiepiscopi, Burchardi episcopi, Sturmii abbatis, Megenhelmi presbyteri, Folcheranni presbyteri, Megingozi presbyteri, Traundis praefecti, Luitfridi praefecti, Rumolfi praefecti. Clausula est: Anno dominicae Incarnationis 747, principatus vero nobilium virorum Carolomanni et Pippini fratris ejus anno 6, mense Martio, 22 die. Scripta est haec notionis charta in Fuldensi monasterio primum a Megenhelmo presbytero, jussione et permissione divina.
EPISTOLA LXVII. BONIFACIUS ANDHUNO. [A. D. 747.]
Author: Bonifacius Moguntinus

Dilectissimo in Christo charitatis vinculo nodato Patri Andhuno visceralem salutem.

Quare non transmisisti vestimenta quae debuisti mittere de Fresarum provincia? Nunc, per Deum omnipotentem, extemplo fac ut veniant. Indica nobis aliquid de episcopo nostro, an ad synodum ducis occidentalium provinciarum perrexisset, an ad filium Carolomanni; et per epistolam nobis rescribe, et hunc pergentem nuntium iterum cito reverte nomine Hartleih, quaeso te, domine, ut facias cum illic manentem sine labore et huc pergentem. Valete, o flores Ecclesiae, et orate pro nobis, et nos pro vobis, ut pax Christi maneat in nobis. Amen.
EPISTOLA LXVIII. ZACHARIAS DIVERSIS EPISCOPIS. [A. D. 747.]
Author: Bonifacius Moguntinus

Dilectissimo nobis Reginfrido Rothomagensi episcopo, etc. Zacharias, etc.

Gratias ago Deo Patri omnipotenti, et Domino Jesu Christo, unico Filio ejus, et Spiritui sancto, etc.

Notes: (Vide inf. ep. 12 Zachariae papae.)
EPISTOLA LXIX. BONIFACIUS QUIBUSDAM MONACHIS. [A. D. 747.]
Author: Bonifacius Moguntinus

Charissimis filiis Tatwino et Wigberto presbyteris, Bernardo et Hedde, Hunfrido et Stirme, Bonifacius servus servorum Dei perennem in Domino salutem.

Paterno amore dilectionem vestram obsecro ut eo majore cura monasterialis normam vitae custodire studeatis, quo Pater vester Wigbertus defunctus est. Wigbertus presbyter et Mengingordus diaconus regulam vestram vobis insinuent, et speciales horas, et cursum ecclesiae custodiant, et caeteros admoneant, et magistri sint infantium, et praedicent verbum Dei fratribus. Hedde sit praepositus, et servos vestros admoneat, et Hunfridus adjuvet illum, ubicunque opus sit. Stirme in coquina sit. Bernardus operarius sit, et aedificet domunculas vestras ubi opus sit, et de omnibus, ubicunque vobis necesse sit, insinuet. Tatwinum abbatem interrogate, et quodcunque vobis insinuet, hoc facite, et unusquisque studeat, secundum vires suas, et proprios mores in castitate conservare, et in communi vita vestra alterutrum adjuvare, et in fraterna charitate permanere, usque ad praesentiam reversionis nostrae in Dei voluntate. Et tunc simul laudantes Dominum in omnibus ei gratias agamus. Valete in Christo.